Likumprojekts

Grozījumi Azartspēļu un izložu likumā

Izdarīt Azartspēļu un izložu likumā (Latvijas Republikas Saeimas un Ministru Kabineta Ziņotājs, 2006, 1., 14. nr.; Latvijas Vēstnesis, 2011, 65. nr.; 2013, 188. nr.; 2015, 248. nr.) šādus grozījumus:

1.  1. pantā:

izteikt 6. punktu šādā redakcijā:

"6) **interaktīvā azartspēle** –azartspēle, kurā spēlētājs var piedalīties, izmantojot elektronisko sakaru pakalpojumus;";

papildināt pantu ar 6.1punktu šādā redakcijā:

"61) **interaktīvā izloze** – valsts mēroga izloze, kurā spēlētājs var piedalīties, izmantojot elektronisko sakaru pakalpojumus;".

2. Aizstāt 2. panta trešajā daļā vārdus "likums "Par noziedzīgi iegūtu līdzekļu legalizācijas novēršanu"" ar vārdiem "Noziedzīgi iegūtu līdzekļu legalizācijas un terorisma finansēšanas novēršanas likums".

3. Izteikt 4. panta otro daļu šādā redakcijā:

"(2) Reģistrācija ir katra azartspēļu automāta, iekārtas un spēļu automāta spēles programmas reģistrēšana Izložu un azartspēļu uzraudzības inspekcijā, piešķirot katram azartspēļu automātam un iekārtai savu reģistrācijas numuru, kas paliek nemainīgs visu attiecīgā automāta un iekārtas ekspluatācijas laiku. Reģistrācijas numura izsniegšana azartspēļu automātam un iekārtai ir maksas pakalpojums, kuru nodrošina Izložu un azartspēļu uzraudzības inspekcija. Maksas apmēru par sniegto pakalpojumu un samaksas kārtību nosaka Ministru kabinets."

4.  11. pantā:

izteikt 1. un 2. punktu šādā redakcijā:

"1) kārtējā gada pagājušo pilno gada ceturkšņu finanšu pārskata norakstu (bilanci un peļņas vai zaudējumu aprēķinu) par saimniecisko darbību pārskata periodā, ja kapitālsabiedrība veic komercdarbību;

2) informāciju par kapitālsabiedrības kredītsaistībām, to apmēru un kredīta atdošanas termiņu iesnieguma iesniegšanas dienā;";

izslēgt 5. punktu.

5.  17. pantā:

izteikt otrās daļas 1. punktu šādā redakcijā:

"1) kārtējā gada pagājušo pilno gada ceturkšņu finanšu pārskata norakstu (bilanci un peļņas vai zaudējumu aprēķinu) par saimniecisko darbību pārskata periodā;";

izslēgt otrās daļas 2. un 3. punktu;

izteikt otrās daļas 4. punktu šādā redakcijā:

"4) informāciju par kapitālsabiedrības kredītsaistībām, to apmēru un kredīta atdošanas termiņiem iesnieguma iesniegšanas dienā;".

6. Izslēgt 47. panta trešo daļu.

7. Izteikt X nodaļu šādā redakcijā:

"**X nodaļa**

**Interaktīvās izlozes**

**74. pants. Interaktīvo izložu organizēšana**

(1) Par interaktīvo izložu (naudas, mantas, skaitļu izložu un momentloteriju) organizēšanu uzskatāma tādu valsts mēroga izložu organizēšana, kurās tās dalībnieki visas no dalībai šajās izlozēs nepieciešamajām darbībām veic tikai ar elektronisko sakaru pakalpojumu starpniecību un izlozes laimestus nosaka īpaša programma.

(2) Interaktīvo izložu organizēšanas vieta ir attiecīgā interneta mājaslapa.

(3) Valsts mēroga naudas, mantu, skaitļu izložu un momentloteriju biļešu pārdošana vai citādā veidā veiktais dalības maksājums, izmantojot elektronisko sakaru pakalpojumus, nav uzskatāms par interaktīvās izlozes organizēšanu šā likuma izpratnē.

**75. pants. Tiesības organizēt interaktīvās izlozes**

(1) Interaktīvo izložu organizēšana ir atļauta valsts akciju sabiedrībai "Latvijas Loto".

(2) Interaktīvo izložu organizēšanas licence (turpmāk arī – licence interaktīvo izložu organizēšanai) dod tiesības organizēt interaktīvās izlozes licencē norādītajā interneta mājaslapā.

**76. pants. Licences saņemšana interaktīvo izložu organizēšanai**

(1) Lai saņemtu licenci interaktīvo izložu organizēšanai, izlozes organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) informāciju par plānotajiem izložu veidiem un katras interaktīvās izlozes noteikumus;

2) informāciju par kārtību, kādā var iegādāties biļetes vai aizpildīt kuponus, lai piedalītos interaktīvajās izlozēs;

3) informāciju par interaktīvo izložu organizēšanā izmantojamām programmām;

4) informāciju par vietu, kur atradīsies interaktīvo izložu organizēšanai izmantojamā tehnika, un par paredzētajiem drošības pasākumiem, kas tiks veikti, lai nepieļautu kādas personas ietekmi uz organizēto interaktīvo izložu iznākumu;

5) organizētāja apliecinājumu, ka paredzētie fizisko personu datu aizsardzības pasākumi atbilst normatīvo aktu prasībām;

6) informāciju par interaktīvās izlozes organizēšanai izmantojamo interneta mājaslapu;

7) informāciju par interaktīvo izložu atbildīgo personu, norādot tās vārdu, uzvārdu un personas kodu.

(2) Interaktīvās izlozes noteikumos norādāma šāda informācija:

1) izlozes organizētāja nosaukums, juridiskā adrese;

2) izlozes nosaukums un veids;

3) kārtība, kādā dalībnieks var piedalīties izlozē;

4) izlozes biļetes cena vai dalības maksa;

5) momentloterijas kopējais izlozes biļešu skaits;

6) laimestu fonds, tā sadalījums pa laimestu grupām;

7) laimējušo biļešu noteikšanas kārtība;

8) kur dalībnieks var vērsties pretenziju gadījumā, kā arī pretenziju izskatīšanas kārtība;

9) cita informācija, kuru izlozes organizētājs uzskata par nepieciešamu.

(3) Izložu un azartspēļu uzraudzības inspekcija lēmumu par licences izsniegšanu interaktīvo izložu organizēšanai vai par atteikumu izsniegt šādu licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par licences izsniegšanu interaktīvo izložu organizēšanai vai par atteikumu izsniegt šādu licenci pieņem 30 dienu laikā no papildu ziņu un dokumentu saņemšanas dienas.

**77. pants. Atteikums izsniegt licenci interaktīvo izložu organizēšanai**

(1) Izložu un azartspēļu uzraudzības inspekcija atsaka izsniegt licenci interaktīvo izložu organizēšanai, ja ir iestājies kāds no šā likuma 66. pantā minētajiem nosacījumiem.

(2) Papildus šā panta pirmajā daļā minētajiem nosacījumiem Izložu un azartspēļu uzraudzības inspekcija atsaka izsniegt licenci interaktīvo izložu organizēšanai, ja pastāv vismaz viens no šādiem nosacījumiem:

1) iesniegtie interaktīvo izložu noteikumi neatbilst šā likuma prasībām;

2) interaktīvo izložu organizēšanai izmantojamās programmas nenodrošina laimestu kopsummas atbilstību šā likuma 73. panta otrās daļas prasībām vai citu šā likuma prasību ievērošanu;

3) iesniedzēja paredzētie drošības pasākumi, kas tiks veikti, lai nepieļautu kādas personas ietekmi uz organizēto interaktīvo izložu iznākumu, ir nepietiekami.

**78. pants. Izsniegtās licences interaktīvo izložu organizēšanai anulēšana**

Izložu un azartspēļu uzraudzības inspekcijai ir tiesības anulēt izsniegto licenci interaktīvo izložu organizēšanai, ja ir iestājies kāds no šā likuma 87. panta pirmajā daļā minētajiem nosacījumiem, kā arī tad, ja izlozes organizētājs savstarpējos norēķinos ar dalībniekiem izmanto kontu vai kontus, par kuriem nav informējis Valsts ieņēmumu dienestu vai Izložu un azartspēļu uzraudzības inspekciju.

**79. pants. Par interaktīvo izložu organizēšanu atbildīgā persona**

(1) Izsniedzot licenci interaktīvo izložu organizēšanai, Izložu un azartspēļu uzraudzības inspekcija apstiprina personu, kura ir atbildīga par konkrētās izlozes norisi (turpmāk arī – atbildīgā persona).

(2) Izložu un azartspēļu uzraudzības inspekcija neapstiprina par interaktīvo izložu organizēšanu atbildīgo personu, ja ir iestājies kāds no šā likuma 67. panta otrajā daļā minētajiem nosacījumiem.

(3) Interaktīvo izložu organizēšana ir aizliegta, ja Izložu un azartspēļu uzraudzības inspekcija nav apstiprinājusi atbildīgo personu.

(4) Par jaunas atbildīgās personas iecelšanu un iepriekšējās atbildīgās personas atbrīvošanu izložu organizētājs triju darba dienu laikā paziņo Izložu un azartspēļu uzraudzības inspekcijai. Lēmumu par atbildīgās personas apstiprināšanu vai par atteikumu to apstiprināt Izložu un azartspēļu uzraudzības inspekcija pieņem 20 dienu laikā pēc attiecīgā paziņojuma saņemšanas. Ja mainās atbildīgā persona, šā panta trešajā daļā minēto aizliegumu nepiemēro.

**80. pants. Interaktīvo izložu organizētāja pienākumi**

(1) Interaktīvo izložu organizētājs nodrošina:

1) interaktīvās izlozes dalībnieku uzskaiti;

2) laimējušo dalībnieku reģistrāciju un identifikāciju šā likuma 54. panta noteiktajā kārtībā, pieprasot no viņiem identificējošos datus un veicot spēlētāju identitātes pārbaudi, pirms viņiem tiek piešķirtas tiesības piedalīties interaktīvajā izlozē;

3) katram interaktīvās izlozes dalībniekam īpaša spēles konta izveidi uz interaktīvo izložu organizētāja servera;

4) Izložu un azartspēļu uzraudzības inspekcijas darbinieku netraucētu piekļuvi interaktīvo izložu organizēšanai izmantotajām programmām un grāmatvedības dokumentiem, kas saistīti ar interaktīvo izložu organizēšanu.

(2) Interneta mājaslapā, kuru interaktīvo izložu organizētājs izmanto interaktīvās izlozes organizēšanai, norāda:

1) interaktīvo izložu organizētāja nosaukumu, vienoto reģistrācijas numuru, juridisko adresi, tālruņa numuru un interaktīvās izlozes organizēšanas licences numuru;

2) katras interaktīvās izlozes nosaukumu;

3) katras interaktīvās izlozes noteikumus;

4) aizliegumu piedalīties interaktīvajā izlozē personām, kuras atrodas valstī vai teritorijā, kur dalība šādās izlozēs ir aizliegta;

5) aizliegumu piedalīties interaktīvajā izlozē personām, kuras nav sasniegušas 18 gadu vecumu.

(3) Interaktīvo izložu organizētājam un dalībniekiem savstarpējos norēķinos ir atļauts izmantot tikai Latvijas Republikā reģistrētās kredītiestādēs atvērtus kontus.

(4) Interaktīvo izložu organizētājam aizliegts pārskaitīt laimestu uz kontu, no kura netika veikta iemaksa dalībai izlozē.

(5) Interaktīvo izložu organizētājs nodrošina, ka interaktīvo izložu organizēšanā izmantojamā aparatūra, kurā glabājas dati par spēlētāju identitāti, iemaksātajām dalības maksām un saņemtajiem laimestiem, atrodas Latvijas Republikā.

(6) Ministru kabinets nosaka informāciju, kas iekļaujama tās interaktīvo izložu programmas atbilstības pārskatā, kura izmantota interaktīvās izlozes organizēšanai.

(7) Informācija par programmām, kuras izmantotas interaktīvās izlozes organizēšanai, un par attiecīgajiem drošības un fizisko personu datu aizsardzības pasākumiem iesniedzama šā likuma 47. panta otrajā daļā noteiktajā kārtībā.

(8) Interaktīvās izlozes organizētājs ne vēlāk kā 15 dienas pēc pārskata ceturkšņa beigām šā likuma 53. panta sestajā daļā noteiktajā kārtībā iesniedz Valsts ieņēmumu dienestam un Izložu un azartspēļu uzraudzības inspekcijai paziņojumu par pārskata ceturksnī pārdotajām biļetēm un izmaksāto laimestu kopsummu."

8. Izslēgt 83. pantu un 84. panta pirmo daļu.

9. Papildināt pārejas noteikumus ar 19. punktu šādā redakcijā:

"19. Ministru kabinets līdz 2017. gada 1. septembrim izdod šā likuma 80. panta sestajā daļā minētos noteikumus."

Likums stājas spēkā 2017. gada 1. janvārī.

Finanšu ministre

Dana Reizniece-Ozola